CELEX: 52019DP0093
Language: bg
Date: 2019-12-17 00:00:00
Title: Решение на Европейския парламент от 17 декември 2019 г. относно препоръката на Съвета за назначаване на член на Изпълнителния съвет на Европейската централна банка (12451/2019 — C9-0149/2019 — 2019/0817(NLE))

29.6.2021   
            
            
               BG
            
            
               Официален вестник на Европейския съюз
            
            
               C 255/99
            
         
      P9_TA(2019)0093
      Назначаване на член на Изпълнителния съвет на Европейската централна банка
      Решение на Европейския парламент от 17 декември 2019 г. относно препоръката на Съвета за назначаване на член на Изпълнителния съвет на Европейската централна банка (12451/2019 — C9-0149/2019 — 2019/0817(NLE))
      (Консултация)
      (2021/C 255/24)
      
         Европейският парламент,
      
                  —
               
               
                  като взе предвид препоръката на Съвета от 10 октомври 2019 г. (12451/2019) (1),
               
            
                  —
               
               
                  като взе предвид член 283, параграф 2, втора алинея от Договора за функционирането на Европейския съюз, съгласно който Европейският съвет се е консултирал с Парламента (C9-0149/2019),
               
            
                  —
               
               
                  като взе предвид своята резолюция от 14 март 2019 г. относно баланса между половете при издигането на кандидатури за позиции в областта на икономическите и паричните въпроси на ЕС (2),
               
            
                  —
               
               
                  като взе предвид член 130 от своя Правилник за дейността,
               
            
                  —
               
               
                  като взе предвид доклада на комисията по икономически и парични въпроси (A9-0049/2019),
               
            
                  А.
               
               
                  като има предвид, че с писмо от 16 октомври 2019 г. Европейският съвет се е консултирал с Европейския парламент относно назначаването на Фабио Панета за член на Изпълнителния съвет на Европейската централна банка за мандат от осем години, считано от 1 януари 2020 г.;
               
            
                  Б.
               
               
                  като има предвид, че комисията по икономически и парични въпроси направи оценка на квалификацията на предложения кандидат, по-специално от гледна точка на условията, посочени в член 283, параграф 2 от Договора за функционирането на Европейския съюз, и на изискването за пълна независимост на ЕЦБ съгласно член 130 от Договора; като има предвид, че при извършването на оценката комисията получи автобиография на кандидата, както и неговите отговори на изпратения му въпросник;
               
            
                  В.
               
               
                  като има предвид, че впоследствие, на 3 декември 2019 г., комисията проведе изслушване на кандидата, по време на което той направи встъпително изявление, а след това отговори на въпросите, зададени от членовете на комисията;
               
            
                  Г.
               
               
                  като има предвид, че Управителният съвет на Европейската централна банка се състои от членовете на Изпълнителния съвет на Европейската централна банка и от деветнадесетте управители на националните централни банки на държавите членки, чиято парична единица е еврото; като има предвид, че досега всички те са били мъже;
               
            
                  Д.
               
               
                  като има предвид, че Парламентът многократно е изразявал своето недоволство относно процедурата за назначаване на членове на Изпълнителния съвет на Европейската централна банка и във връзка с това е призовавал за нейното подобряване; като има предвид, че Парламентът поиска да получи своевременно балансиран от гледна точка на половете списък с предварително подбрани кандидати с най-малко две имена;
               
            
                  Е.
               
               
                  като има предвид, че на 17 септември 2019 г. Парламентът даде положително становище относно препоръката на Съвета за назначаване на Кристин Лагард за първата жена — председател на Европейската централна банка;
               
            
                  Ж.
               
               
                  като има предвид, че жените продължават да бъдат по-слабо представени в Управителния съвет на Европейската централна банка; като има предвид, че Парламентът изразява съжаление относно факта, че държавите членки не са взели сериозно предвид това искане, и призовава националните институции и институциите на ЕС да работят активно за постигането на баланс между половете при следващите кандидатури;
               
            
                  З.
               
               
                  като има предвид, че всички институции и органи на ЕС и всички национални институции и органи следва да предприемат конкретни мерки за гарантиране на баланса между половете;
               
            
               
                  1.
               
               
                  изразява положително становище относно препоръката на Съвета да назначи Фабио Панета за член на Изпълнителния съвет на Европейската централна банка;
               
            
               
                  2.
               
               
                  възлага на своя председател да предаде настоящото решение съответно на Европейския съвет и на Съвета, както и на правителствата на държавите членки.
               
            
         (1)  Все още непубликувана в ОВ.
      
         (2)  Приети текстове, P8_TA(2019)0211.